钦定古今图书集成/明伦汇编/官常典/第726卷 > 陈元桂
## 钦定古今图书集成/明伦汇编/官常典/第726卷 > 陈元桂

按《宋史忠义传》：“元桂，抚州人。淳祐四年进士，累官知
临江军。时闻警报，筑城备御，以焦心劳思致疾。开庆
元年春，北兵至临江，时制置使徐敏子在隆兴，顿兵
不进，元桂力疾登城，坐北门亭上督战，矢石如雨，力
不能敌。吏卒劝之避去，不从。有以门廊鼓翼蔽之者，
麾之使去，有欲抱而走者，元桂曰：‘死不可去此’！左右”
走遁。师至，元桂瞠目叱骂，遂死之。县其首于敌楼。越
四日方敛，体色如生。初，亲戚有劝其移治者，元桂曰：
“子亦为浮议所摇耶？时事如此，与其死于饥馑，死于
疾病，死于盗贼，孰若死于守土之为光明俊伟哉！”家
人或请登舟，不许，且戒之曰：“守臣家属岂可先动以
摇民心？”敏子以闻，赠宝章阁待制，赐缗钱十万，与一
子京官，一子选入恩泽。立庙北门，谥曰“正节。”